Title: กฎกระทรวง (พ.ศ.2499) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยสิทธิและโอกาสในการแต่งเครื่องแบบทหาร

กฎกระทรวง
(พ.ศ. ๒๔๙๙)
ออกตามความในพระราชบัญญัติเครื่องแบบทหาร
พุทธศักราช ๒๔๗๗
ว่าด้วยสิทธิและโอกาสในการแต่งเครื่องแบบทหาร[๑]

อาศัยอำนาจตามความในมาตรา ๕ และมาตรา ๗
แห่งพระราชบัญญัติเครื่องแบบทหาร พุทธศักราช ๒๔๗๗
รัฐมนตรีว่าการกระทรวงกลาโหมออกกฎกระทรวงไว้ ดังต่อไปนี้

ข้อ ๑ 
ทหารกองประจำการ นักเรียนทหาร และทหารประจำการ แต่งเครื่องแบบทหารได้ทุกโอกาส

ข้อ ๒ 
ผู้ซึ่งได้รับแต่งตั้งเป็นว่าที่ยศนายทหารสัญญาบัตรชั้นใด
ให้แต่งเครื่องแบบและประดับเครื่องหมายยศเช่นเดียวกับนายทหารสัญญาบัตรชั้นนั้น

ข้อ ๓ 
นายทหารนอกกอง ราชองครักษ์พิเศษ นายทหารพิเศษ และผู้บังคับการพิเศษ มีสิทธิแต่งเครื่องแบบทหารเช่นเดียวกับนายทหารประจำการได้ทุกโอกาส

ข้อ ๔ 
พลทหารและนายทหารประทวนนอกประจำการแต่งเครื่องแบบทหารได้เฉพาะในโอกาสต่อไปนี้
คือ
(๑) ถูกเรียกระดมพล
(๒) ถูกเรียกเข้ารับราชการทหาร

ข้อ ๕  พลทหาร และนายทหารประทวนนอกประจำการ
ผู้ได้รับพระราชทานเหรียญกล้าหาญตามกฎหมายว่าด้วยเหรียญกล้าหาญ
หรือเหรียญชัยสมรภูมิตามกฎหมายว่าด้วยเหรียญชัยสมรภูมิ หรือเหรียญอื่นใดซึ่งผู้ได้รับมีสิทธิเช่นเดียวกับผู้ได้รับพระราชทานเหรียญดังกล่าวแล้ว
มีสิทธิแต่งเครื่องแบบทหารได้เฉพาะในโอกาสที่ได้รับเชิญไปร่วมงานต่อไปนี้ คือ
(๑) งานพระราชพิธี หรือรัฐพิธี
(๒) งานต่าง ๆ ของทหาร
(๓) งานซึ่งเกี่ยวกับราชการ
(๔) งานพิธีอันมีเกียรติทั่ว ๆ ไป

ข้อ ๖  นายทหารสัญญาบัตรนอกประจำการ
มีสิทธิแต่งเครื่องแบบทหารได้ทุกโอกาส

ข้อ ๗  การแต่งเครื่องแบบทหารของผู้มีสิทธิตามข้อ
๕ และข้อ ๖ ให้เป็นไปตามกฎหมาย ข้อบังคับ ระเบียบและคำสั่งของทางราชการทหาร ถ้าผู้ใดฝ่าฝืนหรือกระทำผิด
หรือประพฤติตนไม่สมเกียรติของทหาร
ก็หมดสิทธิในการแต่งเครื่องแบบทหารตั้งแต่วันที่ทางราชการทหารสั่งห้าม

ให้ไว้ ณ วันที่ ๑๘ ตุลาคม พ.ศ. ๒๔๙๙
จอมพล ป.  พิบูลสงคราม
รัฐมนตรีว่าการกระทรวงกลาโหม

พรรณพร/ปรับปรุง
๙ เมษายน
๒๕๖๒

[๑] ราชกิจจานุเบกษา
เล่ม ๗๓/ตอนที่ ๙๘/หน้า ๑๔๙๙/๒๗ พฤศจิกายน ๒๔๙๙